Document ID: 32011R1190

REGOLAMENT TA’ IMPLIMENTAZZJONI TAL-KUMMISSJONI (UE) Nru 1190/2011
tat-18 ta’ Novembru 2011
li jemenda r-Regolamenti (KE) Nru 1730/2006 u (KE) Nru 1138/2007 fir-rigward tal-isem tad-detentur tal-awtorizzazzjoni tal-addittiv tal-għalf tal-aċidu benżojku (VevoVitall)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikolari l-Artikolu 13(3) tiegħu,
Billi:
(1)
Emerald Kalama Chemical BV ressqet l-applikazzjonijiet skont l-Artikolu 13(3) tar-Regolament (KE) Nru 1831/2003 li jipproponu li jinbidel l-isem tad-detentur tal-awtorizzazzjoni fir-rigward tar-Regolament tal-Kummissjoni (KE) Nru 1730/2006 tat-23 ta’ Novembru 2006 rigward l-awtorizzazzjoni tal-aċidu benzojku (Vevo Vitall) bħala addittiv fl-għalf (2) u fir-rigward tar-Regolament tal-Kummissjoni (KE) Nru 1138/2007 tal-1 ta’ Ottubru 2007 rigward l-awtorizzazzjoni ta’ użu ġdid tal-aċidu benzojku (VevoVitall) bħala addittiv fl-għalf (3).
(2)
L-applikant jiddikjara li, b’effett mis-26 ta’ Mejju 2011, id-DSM Special Products BV ġiet ikkonvertita fl-Emerald Kalama Chemical BV li issa għandha d-drittjiet ta’ kummerċjalizzazzjoni għal dak l-addittiv. L-applikant issottometta dokumenti li jappoġġjaw l-allegazzjonijiet tiegħu.
(3)
It-tibdil propost tat-termini tal-awtorizzazzjoni, huwa purament tibdil ta’ natura amministrattiva u ma jinvolvix valutazzjoni ġdida tal-addittiv ikkonċernat. L-Awtorità Ewropea dwar is-Sigurtà fl-Ikel ġiet infurmata b’din l-applikazzjoni.
(4)
Biex l-applikant jitħalla jeżerċita d-drittijiet tiegħu fuq is-suq bl-isem ta’ Emerald Kalama Chemical BV huwa meħtieġ li jinbidlu t-termini tal-awtorizzazzjonijiet.
(5)
Ir-Regolamenti (KE) Nru 1730/2006 u (KE) Nru 1138/2007 għandhom għalhekk jiġu emendati skont dan.
(6)
Billi l-modifiki għall-kundizzjonijiet tal-awtorizzazzjoni mhumiex relatati ma’ raġunijiet tas-sikurezza, huwa xieraq li jipprevedi għal perjodu ta’ tranżizzjoni li waqtu jistgħu jintużaw l-istokkijiet eżistenti.
(7)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Fil-kolonna 2 tal-Anness tar-Regolament (KE) Nru 1730/2006, il-kliem “DSM Special Products” jiġi sostitwit bil-kliem “Emerald Kalama Chemical BV”.
Artikolu 2
Fil-kolonna 2 tal-Anness tar-Regolament (KE) Nru 1730/2007, il-kliem “DSM Special Products” jiġi sostitwit bil-kliem “Emerald Kalama Chemical BV”.
Artikolu 3
Il-ħażniet eżistenti li huma konformi mad-dispożizzjonijiet applikabbli qabel id-data tad-dħul fis-seħħ ta’ dan ir-Regolament jistgħu jibqgħu jitqiegħdu fis-suq u jintużaw sad-9 Ġunju 2012.
Artikolu 4
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament ikun jorbot fl-intier tiegħu u applikabbli direttament fl-Istati Membri kollha.
Magħmul fi Brussell, it-18 ta’ Novembru 2011.

Labels: 3
17
6